Lindie Strydom: Klaar gepraat | Maroela Media
Argieffoto (Foto: carol_s, Pixabay)
Ek het so 'n punt bereik van opgekyk en opgeluister na al die video's op Facebook en opgelees aan al die kommentaar op elkeen se poging om iets te probeer doen. Ek voel behoorlik opgeblaas van al die idees en opinies, filosofieë en redenasies en ten spyte van my gewoonlike lang asem is ek selfs opgepraat, opgedink en opgeredeneer. Ek is op soek na God se hart vir Suid-Afrika!
Ek glo dis nou die tyd om te begin doen wat die Here eintlik al lank al van ons gevra het om te doen.
John C. Maxwell het gesê: "Christians are educated well beyond their level of obedience." Ons weet te veel en ons doen te min van wat ons reeds weet ons moet doen! Ons gaan ten gronde weens 'n gebrek aan die toepassing van die kennis!
Soveel mense raak verward met al die baie stemme in hulle ore: "Wie moet ons volg en wat is nou die volgende stap?" En dan soek hulle na nog 'n metode, reëls of resepte, 'n stelsel of stappe om te volg.
Miskien is daar nie 'n tekort aan planne en projekte nie, maar wel 'n gebrek aan fokus in die soeke na God se koninkryk en doodeenvoudige gehoorsaamheid! Dalk is die "stappe" wat ons nou kort, die voetstappe van Jesus waar ons dag vir dag in verhouding met Hom en in Sy voorbeeld gevorm word om te doen wat ons Hom sien doen.
Ons wil by hierdie einste Jesus, wat van ons vra om haat met liefde te antwoord, aansluit in die werk waarmee Hy besig is en die werk waartoe Hy ons roep as Sy medewerkers sodat ons nie aan die einde uitasem en gedaan, verbaas staan en wonder, "Haai, Here, wanneer was U dan honger of dors en siek of 'n vreemdeling buite?", en Hy vir ons sal sê: "Sover julle dit aan die geringste en minste nie gedoen het nie, het julle dit aan My ook nie gedoen nie…"
Terwyl ons vuiste en argumente rondgooi en swaai, is God aan die werk in Suid-Afrika, besig met die vuil werk – dit wat vir ons so onbenullig, gering en min lyk. Nou is die tyd om ons voorneme en intensie om nog eendag by Hom aan te sluit te laat oorgaan tot aksie deur te doen wat vandag gedoen moet word en tree vir tree saam met Hom GROOT te gaan juis in die klein, die min en die gering…
Dit is baie waar. Ons moet eers stil word voor die Here en dan doen, wanneer die Lig deurgebreek het.
Dit gaan nie oor My nie, dit gaan oor God en sy Koninkryk..!
Ware, ware woorde! So baie kennis en so min toepassing. Ander moet altyd verander, nooit ek self nie. Lindie jy laat 'n mens altyd weer herbesin oor mens se eie rol in hierdie lewe. Seën vir jou!
Pragtige en ware woorde dat ons met hart en siel en verstand moet terugkeer na ons God en sy gebooie … maar …